แรงขายหุ้นใหญ่ ฉุด SET ปิดลบ 10 จุด ลุ้นพรุ่งนี้รีบาวด์
SET ปิดลบ 10 จุด แรงขาย sell on fact หลังประกาศงบบริษัทจดทะเบียน โดยเฉพาะหุ้นใหญ่ ส่วนแนวโน้มพรุ่งนี้คาดรีบาวด์จากแรงหนุนโอกาสดึงเม็ดเงินลงทุนเข้าหลังประชุมเอเปค ให้แนวต้าน 1,630-1,635 จุด แนวรับ 1,610-1,615 จุด
SET ปิดลบ 10 จุด แรงขาย sell on fact หลังประกาศงบบริษัทจดทะเบียน โดยเฉพาะหุ้นใหญ่ ส่วนแนวโน้มพรุ่งนี้คาดรีบาวด์จากแรงหนุนโอกาสดึงเม็ดเงินลงทุนเข้าหลังประชุมเอเปค ให้แนวต้าน 1,630-1,635 จุด แนวรับ 1,610-1,615 จุด
16 พ.ย. 2565

นายชัยพร นิ่มพิทักษ์เจริญ รองกรรมการผู้จัดการสายงานค้าหลักทรัพย์บุคคล บล.บัวหลวง กล่าวว่า ตลาดหุ้นไทยวันนี้ปรับตัวลดลง ตามทิศทางเดียวกับตลาดหุ้นอื่นในภูมิภาคเอเชียที่ส่วนใหญ่ปรับตัวลดลง จากความกังวลในเรื่องของมิสไซล์จากรัสเซียตกในโปแลนด์ ทำให้กลับมากังวลความรุนแรงของสงครามรัสเซียและยูเครนอีกครั้ง
ขณะเดียวกันยังมีแรงขาย sell on fact หลังจากบริษัทจดทะเบียนต่างทยอยประกาศผลการดำเนินงานไตรมาส 3/65 ออกมาแล้ว โดยเฉพาะหุ้นขนาดใหญ่ ทำให้กดดันต่อภาพรวมดัชนีให้เกิดการพักตัวในวันนี้
สำหรับแนวโน้มตลาดหุ้นไทยพรุ่งนี้คาดรีบาวด์หลังจากปรับลงวันนี้ โดยที่ยังมองปัจจัยบวกในประเทศจากการประชุมเอเปคที่จะสามารถช่วยดึงดูดเม็ดเงินการลงทุนเข้ามาได้ และจะส่งผลบวกต่อตลาดหุ้น แนะติดตามความคืบหน้าการสืบสวนมิสไซล์ที่ตกในโปแลนด์ว่าจะออกมาอย่างไร โดยให้แนวต้าน 1,630-1,635 จุด และแนวรับ 1,610-1,615 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
PTTEP มูลค่าการซื้อขาย 2,685.86 ล้านบาท ปิดที่ 188.50 บาท เพิ่มขึ้น 4.00 บาท
POLY มูลค่าการซื้อขาย 2,015.22 ล้านบาท ปิดที่ 7.30 บาท เพิ่มขึ้น 0.50 บาท
GULF มูลค่าการซื้อขาย 1,925.81 ล้านบาท ปิดที่ 50.50 บาท ลดลง 1.50 บาท
PTT มูลค่าการซื้อขาย 1,898.72 ล้านบาท ปิดที่ 33.50 บาท ราคาไม่เปลี่ยนแปลง
BDMS มูลค่าการซื้อขาย 1,848.96 ล้านบาท ปิดที่ 30.25 บาท ลดลง 1.00 บาท